b'\n_START_ARTICLE_\nDenacifikacija\n_START_PARAGRAPH_\nDenacifikacija (nem\xc5\xa1ko Entnazifizierung) je naziv za skupino postopkov, ki so jih uvedli zavezniki v Nem\xc4\x8diji in Avstriji po drugi svetovni vojni. S tem so hoteli popolnoma zatreti nacisti\xc4\x8dno ideologijo.\n_START_SECTION_\nZa\xc4\x8detki denacifikacije\n_START_PARAGRAPH_\nJanuarja 1946 je Zavezni\xc5\xa1ki nadzorni svet objavil napotke za postopno zatrtje nacisti\xc4\x8dnih idej. Objavljena so bila imena organizacij s seznami pripadnikov, kar je omogo\xc4\x8dilo takoj\xc5\xa1njo prepoved njihovega obstoja in za\xc4\x8detek sistemati\xc4\x8dnega osebnega preganjanja. Akcija je segala na vsa dru\xc5\xbebena podro\xc4\x8dja: kulturo, gospodarstvo, pravosodje, politiko in ob\xc4\x8dila. Trajala je do nastanka Zvezne republike Nem\xc4\x8dije leta 1949._NEWLINE_Zavezni\xc5\xa1ki napotki so seveda veljali za vse \xc5\xa1tiri zasedene cone, a niso bili povsod upo\xc5\xa1tevani z enako strogostjo.\n_START_SECTION_\nOdstranjevanje organizacij in posameznikov\n_START_PARAGRAPH_\nV coni pod ameri\xc5\xa1ko okupacijo so zavezniki kmalu formalno predali odgovornost lokalnim oblastem, ki pa niso imele veliko avtonomije. Ker je denacifikacija Amerikancem pomenila predvsem prevzgojo nem\xc5\xa1kega prebivalstva, so od vsakega posameznika zahtevali, da se preko obveznih anket "izpove" svoje preteklosti in izrazi trenutno politi\xc4\x8dno stali\xc5\xa1\xc4\x8de. Posledice so bile mno\xc5\xbei\xc4\x8dna zapiranja in predvsem obsodba pribli\xc5\xbeno 1.900.000 intelektualcev na izklju\xc4\x8dno fizi\xc4\x8dno delo. Nad vsemi ob\xc4\x8dili (tisk, radijske postaje, gledali\xc5\xa1\xc4\x8da in kinodvorane) je bila vzpostavljena cenzura ameri\xc5\xa1ke vojske, kar je med drugim privedlo do uni\xc4\x8denja preko 30 tiso\xc4\x8d leposlovnih knjig in \xc5\xa1olskih u\xc4\x8dbenikov. Gledano iz dana\xc5\xa1njih zornih kotov, je tako ravnanje s civilnim prebivalstvom imelo samo namen, da poni\xc5\xbea in moralno stre premagani narod, kar je v naslednjih desetletjih povzro\xc4\x8dilo obnovo skrajnega nacisti\xc4\x8dnega mi\xc5\xa1lenja med mladino (neonacizem). Leta 1948 je nastopajo\xc4\x8da hladna vojna prepri\xc4\x8dala Amerikance, da nacisti niso glavni sovra\xc5\xbenik, zato so denacifikacijo postopoma opustili, dokler je niso proglasili za "\xc5\xa1kodljiv lov na \xc4\x8darovnice" (counterproductive witch hunt) _NEWLINE_Sovjetski NKVD je interniral naciste v \xc5\xbee obstoje\xc4\x8da tabori\xc5\xa1\xc4\x8da, kamor so bili ve\xc4\x8dkrat poslani tudi osumljenci in obto\xc5\xbeenci brez pravega procesa. Po nekaterih virih_NEWLINE_je v teh tabori\xc5\xa1\xc4\x8dih umrlo vsaj 43.000 oseb in ni mogo\xc4\x8de vedeti, koliko od teh je bilo nacistov. Ker torej sovjetske oblasti niso posebej omenjale nacistov, so bile osumljene skrite kolaboracije z njimi. Prav tako je takratna Vzhodna Nem\xc4\x8dija obto\xc5\xbeevala Zahodno, da je nadaljevanje nacisti\xc4\x8dne Nem\xc4\x8dije. Celo zloglasni Berlinski zid je bil izrecno sezidan za obrambo dr\xc5\xbeavljanov pred nacisti Zahodne Nem\xc4\x8dije._NEWLINE_V angle\xc5\xa1ki in v francoski coni je denacifikacija potekala bolj umirjeno. Odstranjeni so bili vsi njeni vidnej\xc5\xa1i predstavniki, a pripadniki in simpatizerji niso bili preganjani._NEWLINE_Preganjanje nacistov se ni omejilo na samo Nem\xc4\x8dijo in Avstrijo, temve\xc4\x8d je potekalo v vseh dr\xc5\xbeavah, ki so bile med vojno pod nem\xc5\xa1kim pritiskom. Takoj po koncu vojne so se vrstili procesi nacistov v Gr\xc4\x8diji, Jugoslaviji, Franciji, Belgiji in Norve\xc5\xa1ki. Vendar v ve\xc4\x8dini primerov niso bili sojeni nacisti\xc4\x8dni oficirji, temve\xc4\x8d kolaboracionisti.\n_START_SECTION_\nPsiholo\xc5\xa1ka denacifikacija\n_START_PARAGRAPH_\nVzporedno z onesposabljanjem nacisti\xc4\x8dnih organizacij in posameznikov je potekala psiholo\xc5\xa1ka stran projekta. Zavezni\xc5\xa1ka propaganda je imela eno samo nalogo, prepri\xc4\x8dati Nemce in ostali svet, da je vsak od njih osebno kriv vojnih grozot. Poudarek je bil na osebni odgovornosti, se pravi, da se je vsak posamezni Nemec moral zagovarjati pred svetom za obstoj nacizma. V Nem\xc4\x8diji so ti nauki privedli do skrajno krutih dejanj. Tako je bila mladina poslana "pospravljat lagerje", kar je pomenilo tudi pokopavanje \xc5\xbee razpadajo\xc4\x8dih trupel ali izkopavanje mrli\xc4\x8dev iz skupnih grobov. Tisk in lepaki pa so prikazovali fotografije tabori\xc5\xa1\xc4\x8d in njihovih \xc5\xbertev s podnapisi v stilu "to je tvoja krivda"._NEWLINE_Tudi drugod po Evropi in predvsem v ZDA je propaganda prikazovala Nemce kot edine krivce vojne, osebno odgovorne za vse prizadeto gorje. Prebivalstvo zahodne Evrope ni preve\xc4\x8d nasedlo tej propagandi, ker je osebno do\xc5\xbeivelo vojno in skupaj s slabimi lastnostmi Nemcev ve\xc4\x8dkrat spoznalo tudi njihove pozitivne strani. V vzhodnih delih Evrope pa je komunisti\xc4\x8dna ideologija ohranila mr\xc5\xbenjo in prezir do Nem\xc5\xa1kega naroda. \xc5\xa0e bolj se je propaganda oprijela Ameri\xc4\x8danov, ki niso imeli direktnih stikov z Evropo in so sprejemali novice, ki so bile na razpolago. Na razpolago pa so bili samo negativni opisi Nemcev, grozljivi filmi o tabori\xc5\xa1\xc4\x8dih in karikature nacisti\xc4\x8dnih voditeljev.\n_START_SECTION_\nKonec denacifikacije\n_START_PARAGRAPH_\nNem\xc5\xa1ko prebivalstvo seveda ni bilo zadovoljno z ameri\xc5\xa1kim predstavljanjem njihove realnosti in \xc5\xbee leta 1949, ko je bila progla\xc5\xa1ena nova nem\xc5\xa1ka dr\xc5\xbeava Zvezna republika Nem\xc4\x8dija, se je njen kancler Konrad Adenauer zavzel za odpravo denacifikacije. Najprej je imenoval za svojega o\xc5\xbejega sodelavca Hansa Globkeja, biv\xc5\xa1ega nacisti\xc4\x8dnega oficirja. \xc4\x8ceprav je postala nova dr\xc5\xbeava polnopravna \xc5\xa1ele leta 1955, je Adenauer \xc5\xbee leta 1951 izvedel amnestijo za skupno 792.176 oseb, ki so bile obto\xc5\xbeene vojnih zlo\xc4\x8dinov._NEWLINE_S tem je mo\xc4\x8dno zni\xc5\xbeal \xc5\xa1tevilo obto\xc5\xbeencev na N\xc3\xbcrnber\xc5\xa1kih procesih._NEWLINE_Nastop hladne vojne je spremenil ravnote\xc5\xbeje sil. Ameri\xc5\xa1ka propaganda je preusmerila svoje napade od Nemcev na Sovjete in Nemci so upo\xc4\x8dasnili ritem rehabilitacije nacistov in narodnega ugleda. Zaradi tega so v sedemdesetih letih preteklega stoletja nekateri skrajni levi\xc4\x8darji (Frakcija rde\xc4\x8de armade) nastopili proti dr\xc5\xbeavi z uporabo sile. To so bili mladi ljudje, ki jim ni uspelo uskladiti vseh nasprotujo\xc4\x8dih si dejstev povojne Nem\xc4\x8dije, in predstavljajo najbolj vidno posledico denacifikacije.'